ছড়া, কবিতা বা পদ্য, একই ঘরানার শব্দশিল্প হলেও শিল্প হিসেবে এরা যে প্রত্যেকে স্বতন্ত্র, অধিকাংশ ক্ষেত্রেই আমরা হয়তো স্থূল দৃষ্টিতে এই পর্যবেক্ষণটুকু এড়িয়ে যাই। তবু তাদের মধ্যে যে স্বাতন্ত্র্য রয়েছে ভিন্ন ভিন্ন নামই এর সাক্ষ্য। আর শিল্পস্বাতন্ত্র্য মানেই তো এদের নিজস্ব প্রকৃতি ও বৈশিষ্ট্যের মধ্যে মৌলিক ভিন্নতা থাকবে এটাই স্বাভাবিক। কী সেই ভিন্নতা? বা এদের নিজ নিজ প্রকৃতি বা বৈশিষ্ট্যই বা কী? এবং কিভাবেই বা তা নির্ধারিত হবে? প্রশ্নের পীঠে এভাবে আরও অনেক প্রশ্ন হয়তো এসে যাবে। বলার অপেক্ষা রাখে না, এই প্রকৃতি ও বৈশিষ্ট্যের মধ্যেই আসলে ছড়া কিংবা কবিতা বা পদ্য সম্পর্কিত প্রশ্নগুলোর উত্তর মিশে আছে। আমাদের শিল্প-সাহিত্য, শিশু-সাহিত্য বা ছড়া-সাহিত্য নিয়ে যাঁরা বর্তমানে নিয়মিত চর্চা করছেন বা করে আসছেন তাঁদের মধ্যে অনাবশ্যকভাবেই এসব নিয়ে আলোচনায় একটা নির্লিপ্ত ভাব সচরাচর লক্ষ্য করা যায়। এর পেছনে বিবিধ কার্য-কারণের ক্রিয়া-প্রতিক্রিয়াজনিত কোনো অভিঘাত রয়ে গেছে কিনা কে জানে। তবে সাহিত্যের অঙ্গনে এ বিষয়ক গবেষণামূলক প্রবন্ধ ও সমালোচনা সাহিত্যের যথেষ্ট ঘাটতি যে রয়ে গেছে তা হয়তো আমরা অস্বীকার করতে পারবো না। তার চেয়েও বড় কথা ছড়া ও শিশুসাহিত্যে এই অভাব খুবই প্রকট বললেও অত্যুক্তি হবে না। সেক্ষেত্রে লেখক-গবেষক রণদীপম বসু’র এই ‘ছড়া-কবিতার ঝুল-বারান্দায়’ গ্রন্থটি ছড়া ও শিশুসাহিত্যের প্রেক্ষাপটে তো বটেই, এমনকি মূলধারার সমালোচনামূলক প্রবন্ধ সাহিত্যের অঙ্গনেও একটি গুরুত্বপূর্ণ অনন্য সংযোজন হিসেবে স্বীকৃত হবে বলে আমাদের বিশ্বাস। Read the rest of this entry »